Burgemeester sterf in motorongelukDie ongeluk waarin Lina Malatjie en haar man dood is. (Foto: Twitter) Die burgemeester van Emalahleni (Witbank) is Sondagaand in ŉ motorongeluk dood. Linah Malatjie en haar man, Esau Malatjie, is dood toe hul private voertuig en ŉ Ford Ranger-bakkie trompop gebots het. Die ongeluk het ongeveer 22:30 tussen KwaMhlanga en Emalahleni plaasgevind. “Met haar skerpsinnigheid en sin vir humor sal Malatjie ŉ groot leemte in die ANC en plaaslike regering laat,” het Sello Matshoga, woordvoerder van die ANC se Nkangala-streek, Maandagoggend gesê. Lina Malatjie. (Foto: Twitter) Malatjie was ŉ opgeleide onderwyser en voormalige adjunkhoof en het ook lank op die bestuur van die Suid-Afrikaanse Demokratiese Onderwysersunie (Sadou) gedien. Volgens Matshoga was sy ook ŉ groot kampvegter vir vroueregte en gelykheid van vroue in die werkplek. Die ANC het ook sy medelye teenoor haar en haar man se geliefdes uitgespreek. Ten tye van haar dood was haar hooffokus om dienslewering in haar munisipaliteit te verbeter. Dit is nog onseker wie in haar plek sal waarneem of wie haar as burgemeester sal opvolg.